ฟิทช์ย้ำธนาคารไทยแกร่ง ฟันธงกำไรขยายตัวลิ่วปีนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ฟิทช์ย้ำผลดำเนินงานธนาคารไทยยังคงแข็งแกร่ง กังวลการเมืองเลือดทำหนี้จัดชั้นพิเศษเอ็นพีแอลเพิ่มปีนี้
นายวินเซนต์ มิลตัน กรรมการผู้จัดการและนักวิเคราะห์อาวุโสในส่วนสถาบันการเงิน บริษัท ฟิทช์ เรทติ้งส์ (ประเทศไทย) เปิดเผยว่า ธนาคารพาณิชย์ไทยยังคงมีฐานะการเงินที่แข็งแกร่ง โดยมีเงินกองทุนขั้นที่ 1 และเงินกองทุนรวมเฉลี่ยอยู่ที่ประมาณ 12% และ 16% ตามลำดับ
นอกจากนี้ ธนาคารพาณิชย์ยังมีสภาพคล่องที่แข็งแกร่ง และสามารถรักษาผลการดำเนินงานโดยรวมในปีนี้ให้อยู่ในระดับที่ดีได้ แม้ว่าในช่วง 2 ปีที่ผ่านมาจะต้องเผชิญกับปัญหาเศรษฐกิจและการเมืองที่มีกระทบต่อผลดำเนินงาน การขยายสินเชื่อและคุณภาพสินทรัพย์ของธนาคารในระยะปานกลางก็ตาม
สำหรับธนาคารพาณิชย์ชั้นนำ เช่น ธนาคารกรุงเทพ (BBL) ไทยพาณิชย์ (SCB) และกสิกรไทย (KBANK) ซึ่งมีอันดับความน่าเชื่อถือที่ BBB+ แนวโน้มอันดับเครดิตมีเสถียรภาพ น่าจะยังมีผลการดำเนินงานที่ดีกว่าธนาคารแห่งอื่น
ทั้งนี้ ธนาคารกรุงศรีอยุธยา (BAY) มีอันดับความน่าเชื่อถือที่ BBB แนวโน้มมีเสถียรภาพผลงานอยู่ในระดับที่แข็งแกร่งเช่นกัน ขณะที่ธนาคารทหารไทย (TMB) มีอันดับความน่าเชื่อถือที่ BBB แนวโน้มอันดับเครดิตเป็นลบ มีผลงานอ่อนแอกว่าธนาคารใหญ่ แต่เริ่มมีเสถียรภาพมากขึ้นและคาดว่าปีนี้จะดีขึ้น
ฟิทช์ยังระบุว่าแม้แนวโน้มเศรษฐกิจไทยปีนี้จะดีขึ้น คาดว่าจะโต 3.8% แต่ภาพรวมยังอ่อนแอและเสี่ยงด้านคุณภาพสินทรัพย์ โดยเฉพาะอุตสาหกรรมท่องเที่ยว ค้าปลีก และอุตสาหกรรมที่เกี่ยวกับอุปโภคบริโภคน่าจะเพิ่มขึ้น หลังเหตุการณ์ความไม่สงบอาจทำให้สินเชื่อจัดชั้นกล่าวถึงเป็นพิเศษ และสินเชื่อที่ไม่ก่อให้เกิดรายได้ (NPL) เพิ่มขึ้นในปีนี้ 
ด้านหุ้นธนาคารพาณิชย์ได้รับความสนใจจากนักลงทุนชัดเจนเล่นข่าวกำไรไตรมาส 2 โตดี โดยหุ้น BBL ปิด 129 บาท บวก 4 บาท หุ้น KBANK ปิด 91.50 บาท บวก 1 บาท